Stambuł (Istambuł, tur. "İstanbul - s greckigo is ten poli - do miasta (tak godali greccy miyszkańcy w czasach podboju tureckigo)"), we starożytności Bizancjum (Βυζάντιον "Byzantion"), pōźnij Kōnstantynopol (gr. Κωνσταντινούπολις "Konstantinupolis", łać. "Constantinopolis", nowogr. Κωνσταντινούπολη "Konstantinupoli" - miasto Kōnstantyna), we krajach słowiańskich downij Carogrōd – kolōnijo grecko zołożōno we 660 p.n.e. we ojropejskij tajli Bosforu, we 330 n.e. zostoł stolicōm Cesarstwa Wschodniorzimskigo, 324-1930 Kōnstantynopol, 1453-1930 miana Kōnstantynopol a Stambuł używane zamiynniy, ôd 18 marca 1930 ôficjalne miano Stambuł - miasto nad Cieśninōm Bosfor łōnczōncōm Morze Marmara s Morzym Czarnym. Nojwiynksze miasto Turcyje a jydno s nojwiynkszych miast świata, nojwiynkszo aglōmeracyjo miejsko we Ojropie. Stolica prowincyji ("il") İstanbul. Rozwińjynty ôśrodek przymysuowy, wytwarzajōncy ôkoło ¼ produkcyje kraju. Głōwne cyntrōm finansowe Turcyje, siedziba kilkudziesiyńciu bankōw a gełdy papiōrōw wartościowych. Duży wynzeł kōmōnikacyjny: nojwiynkszy port handlowy Turcyje; dwa miyndzynarodowe porty lotnicze Atatürk Havalimanı a Sabiha Gökçyn Havaalanı, kōńcowo stacyjo kolei ojropejskij (dworzec Sirkeci) a poczōntkowo kolei na Bliski Wschōd (banhof Haydarpasha). Siedziba 5 uniwersytetōw, s kerych nojstarszy - Stambulski Uniwersytet - zostoł zołożōny we 1453. Cieśnina Bosfor (szyrokość do 4 km) dzieli miasto na tajla ojropejsko a azyjotycko (Stambuł je jydynym miastym na świecie położōnym na dwōch kōntynyntach). We Stambule zbudowano dwa mosty łōnczōnce ôba brzygi Bosforu - jydyn, mianowany Mostym Bosforskym a ukōńczōny we 1973 mo dugość 1074 m, a drōgi - Most Mehmeta Zdobywcy ukōńczōny we roku 1988, mo dugość 1090 m. Niyspeuna kilōmetrowo zatoka Złoty Rōg dzieli tajla ojropejsko na pouedniowo dzielnica Stary Stambuł a pōłnocno Beyoğlu. Stambuł je siedzibōm prawosławnych patriarchōw Kōnstantynopola. Katedra patriarszo mo plac we dzielnicy Fanar. Dzielnica ta je nojwiynkszym skupiskym greckij ludnoście we mieście. Ze wzglyndu na lokalizacyjo siedziby patriarchatu zamieszkujōncy Fanar Grecy niy zostali wysiedlyni do Grecyji we lotach 20. XX wieku wroz s cołōm pozostałōm greckōm ludnośćōm Turcyje.